钦定古今图书集成/明伦汇编/闺媛典/第373卷 > 《中华古今注》 > 《头髻》
## 钦定古今图书集成/明伦汇编/闺媛典/第373卷 > 《中华古今注》 > 《头髻》

自古之有髻而吉者，系也。女子十五而笄，许嫁于人，
以系他族，故曰“髻而吉。”榛木为笄，笄以约发也。居丧
以桑木为笄，表变孝也。皆长尺有二寸。沿至夏后，以
铜为笄于两旁。约发也，谓之“发笄。”殷后服盘龙步摇，
梳流苏珠翠三服，服龙盘步摇，以其步步而摇，故曰
步摇。周文王又制平头髻，昭王又制小须双裙髻。始
皇诏后梳凌云髻，三妃梳望仙九鬟髻，九嫔梳参鸾
髻。至汉高祖又令宫人梳奉圣髻。武帝又令梳十二
鬟髻，又梳堕马髻。灵帝又令梳瑶台髻。魏文帝令宫
人梳百花髻、芙蓉归云髻。梁天监中，武帝诏宫人梳
回心髻、归真髻，作白妆、青黛眉。隋有凌虚髻、祥云髻。
大业中，令宫人梳朝云髻、香髻、归秦髻，奉仙髻，节晕妆。贞观中，梳“归顺髻，又太真偏梳朵子，作啼妆。”又有
“愁来髻”，又飞髻，又百合髻，作白妆，黑眉。